ET

Brüssel 16.12.2008

KOM(2008) 857 lõplik

2008/0250 (AVC)

Ettepanek:

NÕUKOGU OTSUS,

ühelt poolt Euroopa Ühenduse ja selle liikmesriikide ning teiselt poolt Vaikse ookeani piirkonna riikide vahelise majanduspartnerluse vahelepingu sõlmimise kohta

(komisjoni esitatud)

SELETUSKIRI

Lisatud ettepanek kujutab endast õiguslikku vahendit ühelt poolt Euroopa Ühenduse ja teiselt poolt AKV riikide Vaikse ookeani piirkonna riikide vahelise majanduspartnerluse vahelepingu sõlmimiseks:

ettepanek: nõukogu otsus, millega sõlmitakse majanduspartnerluse vaheleping.

Nagu 23. oktoobril 2007. aastal esitatud teatises nõukogule ja Euroopa Parlamendile märgitud, peeti majanduspartnerluslepingu raamlepingu üle läbirääkimisi, et vältida tõrkeid kauplemisel ühendusega, kui Cotonou lepingu V lisas ettenähtud kaubanduskord ja kõnealust kaubanduskorda käsitlev Maailma Kaubandusorganisatsiooni (WTO) vabastus 31. detsembril 2007. aastal lõpevad. Need läbirääkimised lõpetati 23. novembril 2007 majanduspartnerluse vahelepingu sõlmimisega Fidži Saarte Vabariigi ja Paapua Uus-Guineaga.

Selle tulemusena lisati allakirjutanud Vaikse ookeani piirkonna riigid (Fidži ja Uus-Guinea) nende riikide loendisse, kes on esitatud nõukogu 20. detsembril 2007. aastal vastu võetud majanduspartnerluslepingute kaupade turulepääsu määruse 1. lisas [1] ja kellele on võimaldatud soodne pääs ühenduse turule majanduspartnerluslepingute raames alates 1. jaanuarist 2008. Nende riikide lisamine kõnealusesse loendisse muutub lõplikuks pärast seda, kui kõik lepinguosalised on majanduspartnerluse vahelepingu ratifitseerinud. See tagab ühesuguse ühtlustatud kaubanduskorra ELi piires, võimaldades paremaid turulepääsu tingimusi allakirjutanud Vaikse ookeani piirkonna riikidele.

Majanduspartnerluse vahelepinguga sätestatakse majanduspartnerluslepingu raamistik ning see sisaldab kõiki meetmeid, mis on vajalikud vabakaubanduspiirkonna loomiseks kooskõlas GATT 1994 artikli XXIV sätetega, [2] sealhulgas sätetega tolli ja kaubanduse soodustamise, kaubanduse tehniliste tõkete, sanitaar- ja fütosanitaarmeetmete ning vaidluste lahendamise kohta.

Majanduspartnerluse vahelepingus on vähe sätteid arengukoostöö ja institutsiooniliste küsimuste kohta, selles keskendutakse eelkõige kaubavahetusele. Vahelepingus on läbivaatamisklausel, mille kohaselt tuleb jätkata läbirääkimisi ulatusliku majanduspartnerluslepingu üle, mis hõlmab ka muid valdkondi, näiteks koostööarendust, teenuseid, kalandust, põllumajandust, kaubandusega seonduvaid eeskirju jne.

Ulatusliku majanduspartnerluslepingu üle peetavaid läbirääkimisi jätkatakse nõukogus 12. juunil 2002 vastu võetud direktiivide alusel, milles käsitletakse AKV riikidega sõlmitavaid majanduspartnerluslepinguid.

Kuni majanduspartnerluse vahelepingu jõustumiseni nähakse ette kõnealuse lepingu ajutine kohaldamine. Komisjoni arvates on läbirääkimiste tulemused rahuldavad ja vastavad nõukogu läbirääkimissuunistele ning ta palub nõukogul ühenduse nimel sõlmida majanduspartnerluse vaheleping.

Euroopa Parlamendil palutakse anda nõusolek majanduspartnerluse vahelepingu (millega luuakse majanduspartnerluslepingu raamistik) sõlmimiseks.

2008/0250 (AVC)

Ettepanek:

NÕUKOGU OTSUS,

ühelt poolt Euroopa Ühenduse ja teiselt poolt Vaikse ookeani piirkonna riikide vahelise majanduspartnerluslepingu sõlmimise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 133 koostoimes artikli 300 lõike 3 teise lõiguga,

võttes arvesse komisjoni ettepanekut, [3]

võttes arvesse Euroopa Parlamendi nõusolekut [4]

ning arvestades järgmist:

(1) Nõukogu volitas 12. juunil 2002 komisjoni alustama läbirääkimisi AKV riikidega majanduspartnerluslepingute sõlmimiseks.

(2) Paapua Uus-Guineaga ja Fidži Saarte Vabariigiga peetud läbirääkimised majanduspartnerluse vahelepingu üle, millega luuakse majanduspartnerluslepingu raamistik (edaspidi „majanduspartnerluse vaheleping”), lõpetati 23. novembril 2007. aastal.

(3) Majanduspartnerluse vahelepingut on enne selle jõustumist ajutiselt kohaldatud alates [..].

(4) Majanduspartnerluse vaheleping tuleks sõlmida Euroopa Ühenduse nimel,

ON TEINUD JÄRGMISE OTSUSE:

Artikkel 1

Ühenduse nimel kiidetakse heaks Vaikse ookeani piirkonna riikide ja Euroopa Ühenduse vaheline majanduspartnerluse vaheleping.

Majanduspartnerluse vahelepingu tekst lisatakse käesolevale otsusele.

Artikkel 2

Nõukogu eesistuja edastab Euroopa Ühenduse nimel kõnealuse lepingu artikli 76 lõikega 2 ettenähtud teatise.

Brüssel, […]

Nõukogu nimel

eesistuja

[…]

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

1. ETTEPANEKU NIMETUS:

NÕUKOGU OTSUS, millega sõlmitakse ühelt poolt Euroopa Ühenduse ja teiselt poolt Vaikse ookeani piirkonna riikide vaheline majanduspartnerlusleping

2. EELARVEREAD:

Peatükk ja artikkel: 12/120

Kõnealuseks aastaks eelarves ettenähtud summa: 16 431 900 000 (2008. aasta eelarve)

3. FINANTSMÕJU

Ettepanekul puudub finantsmõju

Ettepanekul puudub finantsmõju kuludele, kuid sellel on finantsmõju tuludele; mõju tuludele on järgmine:

4. PETTUSEVASTASED MEETMED

Ühenduste finantshuvide kaitsmiseks pettuse ja muu eeskirjade eiramise eest võib komisjon läbi viia kohapealseid kontrollimisi ja inspekteerimisi vastavalt Euroopa Ühenduse ja Vaikse ookeani piirkonna riikide vahelise majanduspartnerluse vahelepingu artiklile 17. Vajaduse korral teostab Euroopa Pettustevastane Amet (OLAF) uurimisi, mis peavad olema kooskõlas Euroopa Parlamendi ja nõukogu määrusega (EÜ) nr 1073/1999. Komisjon teeb korrapäraselt kontrollimisi dokumentide alusel ja kohapeal.

5. MUUD MÄRKUSED

Nõukogu määruse (EÜ) nr 1528/2007 vastuvõtmisega kõrvaldati kõik senised tollitariifid toodetelt, mis on pärit neist AKV piirkondadest ja riikidest, kes viivad lõpule läbirääkimised majanduspartnerluslepingu või niisuguse lepingu üle, milles käsitletakse Maailma Kaubandusorganisatsiooni tingimustele vastavat kauplemise korda. Seepärast ei too käesolev ettepanek kaasa täiendavat finantsmõju.

[1] Nõukogu määrus (EÜ) nr 1528/2007.

[2] Üldine tolli- ja kaubanduskokkulepe (GATT) 1994.

[3] ELT C […], […], lk […].

[4] ELT C […], […], lk […].

--------------------------------------------------